A sorre mia morta

O bona sorre, o cara sorre mia
a sa mente mi enis dogni tantu,
cun regodos de gioia e piantu
in dies de dolore e d’allegria.

Fisti s’unica sorre ch’amaia
sa cumpagna de giogos e d’incantu,
e como ismentigada in campusantu
dormis, ancora giovana Maria.

Nàschida fisti cun su coro apertu
a dogni geniu santu a dogn’amore,
de grazia e bellesa colorida.

Eppuru a tie sa sorte had’offertu
solu vanos isperos e dolore.
Pro cussu mai sorre esses naschìda.